

ประกาศมหาวิทยาลัยราชภัฏนครปฐม

เรื่อง หลักเกณฑ์การให้ทุนอุดหนุนการวิจัยโครงการวิจัยสถาบันบูรณาการงานวิจัยกับงานประจำ R to Rปีงบประมาณ ๒๕๖๑

**---------------------------------------------**

ด้วยมหาวิทยาลัยราชภัฏนครปฐมมีนโยบายส่งเสริมและสนับสนุนการพัฒนางานของข้าราชการ พนักงานราชการ พนักงานมหาวิทยาลัยสายสนับสนุน เพื่อให้งานประจำของบุคลากรสายสนับสนุนมีความเจริญก้าวหน้า ในตำแหน่งสายงานที่ปฏิบัติและรับผิดชอบอยู่ ซึ่งในการเลื่อนขั้นของบุคลากรสายสนับสนุนจำเป็นต้องมีการทำงานวิจัย ที่พัฒนางานประจำของตนเองที่รับผิดชอบ

อาศัยอำนาจตามความในมาตรา ๓๑(๑) และ (๒) แห่งพระราชบัญญัติมหาวิทยาลัยราชภัฎ พ.ศ. ๒๕๔๗ ประกอบด้วยข้อ ๘(๒) และข้อ ๑๑ แห่งข้อบังคับมหาวิทยาลัยราชภัฏนครปฐม ว่าด้วยกองทุนเพื่อการวิจัย พ.ศ. ๒๕๕๕ และที่แก้ไขเพิ่มเติม และมติคณะกรรมการกองทุนเพื่อการวิจัยในคราวประชุมครั้งที่ ๑๒/๒๕๖๐ เมื่อวันที่ ๒๖ กันยายน พ.ศ.๒๕๖๐ มหาวิทยาลัยจึงออกประกาศ ดังต่อไปนี้

**ข้อ ๑** หลักเกณฑ์การพิจารณาโครงการวิจัย

๑.๑ ผู้เสนอขอทุนสนับสนุนโครงการต้องเป็นข้าราชการ พนักงานราชการ และพนักงานมหาวิทยาลัยสายสนับสนุนในมหาวิทยาลัยราชภัฏนครปฐมผ่านการทดลองงาน ๖ เดือนและไม่อยู่ระหว่างการลาศึกษาต่อทั้งแบบเต็มเวลาและไม่เต็มเวลา

๑.๒ ข้อเสนอโครงการวิจัยต้องให้หัวหน้าหน่วยงานระดับคณบดี หรือเทียบเท่าขึ้นไป ลงนามเห็นชอบในข้อเสนอโครงการวิจัยว่าผลจากงานวิจัยที่เสนอขอจะเป็นประโยชน์ต่อหน่วยงาน

๑.๓ ข้อเสนอโครงการวิจัยต้องพัฒนาจากงานประจำที่ผู้เสนอขอทุนรับผิดชอบอยู่ในหน่วยงานที่ตนสังกัด

๑.๔ สนับสนุนโครงการวิจัย โครงการละไม่เกิน ๓๐,๐๐๐ บาท และวงเงินรวมทั้งหมดไม่เกิน ๔๕๐,๐๐๐ บาท

๑.๕ มติของคณะกรรมการกองทุนเพื่อการวิจัยหรือคณะอนุกรรมการที่ได้รับมอบอำนาจจากคณะกรรมการกองทุนเพื่อการวิจัยถือเป็นที่สุด

๑.๖ การพิจารณาข้อเสนอโครงการวิจัย จะพิจารณาจากคุณภาพของงานวิจัย และอายุการปฏิบัติงานของผู้เสนอขอทุน

๑.๗ ผลลัพธ์ของโครงการวิจัยต้องทำให้เกิดแนวปฏิบัติที่ดีในงานที่ผู้ขอรับผิดชอบ

**ข้อ ๒** ผู้ร่วมโครงการทุกคนจะต้องเข้าร่วมกิจกรรมตามที่สถาบันวิจัยและพัฒนา มหาวิทยาลัยราชภัฏนครปฐมกำหนด

หากผู้ร่วมโครงการไม่เข้าร่วมกิจกรรมตามกำหนดตามวรรคหนึ่งโดยไม่มีเหตุผลอันสมควร มหาวิทยาลัยจะพิจารณาตัดสิทธิ์ทุนวิจัย

**ข้อ ๓** ห้ามส่งข้อเสนอโครงการวิจัยซ้ำซ้อน เพื่อขอเงินทุนอุดหนุนการวิจัยทั้งงบประมาณภายในและภายนอกมหาวิทยาลัย

**ข้อ ๔** แบบฟอร์มข้อเสนอโครงการวิจัย

๔.๑ พนักงานมหาวิทยาลัยสายสนับสนุนผู้สนใจสามารถ Download แบบฟอร์มข้อเสนอโครงการวิจัย R to R ได้ทางเว็บไซต์สถาบันวิจัยและพัฒนา หรือขอรับแบบฟอร์มได้ที่ สถาบันวิจัยและพัฒนามหาวิทยาลัยราชภัฏนครปฐม

๔.๒ ข้าราชการ พนักงานราชการ และพนักงานมหาวิทยาลัยสายสนับสนุนผู้สนใจกรอกข้อเสนอโครงการวิจัย ตามแบบฟอร์ม R to R และส่งข้อเสนอโครงการวิจัยจำนวน ๓ ชุด พร้อมซีดี ๑ แผ่นได้ที่สถาบันวิจัยและพัฒนา มหาวิทยาลัยราชภัฏนครปฐมตั้งแต่บัดนี้ถึงวันที่ ๑๕ ธันวาคม พ.ศ. ๒๕๖๐

# ประกาศ ณ วันที่ พฤศจิกายน พ.ศ. ๒๕๖๐

(ผู้ช่วยศาสตราจารย์ ดร.พัชรศักดิ์ อาลัย)

รองอธิการบดี ปฏิบัติราชการแทน อธิการบดีมหาวิทยาลัยราชภัฏนครปฐม

พิมลพรรณ / ร่าง / พิมพ์ / ตรวจ